Ratko Mladić

Cyn-gadfridog Serbaidd o wlad Bosnia yw Ratko Mladić (Serbeg: Ратко Младић, ganwyd 12 Mawrth 1943) a wasanaethodd yn Bennaeth Staff Byddin Republika Srpska yn ystod Rhyfel Bosnia.

Ymunodd â Byddin Pobl Iwgoslafia ym 1965, a daeth i sylw'r byd yn ystod Rhyfel Bosnia (1992–95) pan arweiniodd lluoedd Republika Srpska, sef y weriniaeth Serbaidd ethnig yn y wlad a elwir heddiw Bosnia a Hertsegofina. Fel pennaeth y fyddin, roedd ganddo gyfrifoldeb trwy orchymyn dros Warchae Sarajevo (1992–96) a chyflafan Srebrenica.Ratko Mladic – Amended Indictment, from the UN ICTY’s website, 10 October 2002 Ym 1995 cafodd ei dditio gan y Tribiwnlys Troseddol Rhyngwladol ar gyfer y cyn-Iwgoslafia (ICTY) am hil-laddiad, troseddau rhyfel, a throseddau yn erbyn dynoliaeth. Wedi'r rhyfel, bu helfa hir i ddal Mladić a throseddwyr honedig eraill o'r rhyfel, gan gynnwys y cyn-arlywydd Republika Srpska Radovan Karadžić.

Cafodd ei arestio gan luoedd diogelwch Serbia ar 26 Mai 2011 yn Lazarevo, Serbia. Cafwyd Mladić yn euog o ddeg allan o'r 11 o gyhuddiadau yn ei erbyn, a'i ddedfrydu i garchar am oes ar 22 Tachwedd 2017."Oes o garchar i gyn-arweinydd Serbiaid Bosnia", Golwg360 (22 Tachwedd 2017). Adalwyd ar 22 Tachwedd 2017.

 Cyfeiriadau 

Categori:Cadfridogion
Categori:Genedigaethau 1943
Categori:Rhyfel Bosnia
Categori:Milwyr o Serbia
Categori:Pobl a gafwyd yn euog o hil-laddiad
Categori:Pobl a gafwyd yn euog o droseddau yn erbyn dynoliaeth